Ryan gevind ná hy in pa se motor gekaap is | Netwerk24
Deur Lynn Williams 07 September 2018 05:08
Ryan Meyers (34), die downsindroomlyer wat Woensdag in sy pa se motor gekaap is, is Donderdag ongedeerd naby die Cofimvaba-hospitaal om dié dorp in die Oos-Kaap gevind.
Asanda Magqaza, polisielid, het Donderdagoggend van nagskof af gekom en was op pad huis toe, toe sy Ryan naby die hospitaal sien ronddwaal het.
Asanda Magqaza saam met Ryan Meyers nadat sy hom naby 'n hospitaal in die Oos-Kaap gevind het.
Kapt. Mali Govender, polisiewoordvoerder, sê Magqaza het stilgehou toe sy agterkom dat die persoon naby die hospitaal Ryan se beskrywing pas.
"Hy was nat en koud. Die polisiebeampte het hom na die hospitaal geneem waar hy dadelik behandeling ontvang het."
Volgens Govender het Magqaza haar stasiebevelvoerder ingelig dat sy Ryan by die hospitaal afgelaai het.
"Toe die stasiebevelvoerder by die hospitaal aankom het hy 'n baie gelukkige Ryan daar aangetref.
"Ryan het drukkies aan almal uitgedeel."
Ryan se pa, Floyd Meyers, en van sy familielede wat saam met die polisie na hom gesoek het, was oorstelp van vreugde toe hulle hom sien.
Die polisie in die Oos-Kaap het Woensdag 'n soektog gelas toe Meyers se blou Mazda 3 in Cambridgestraat, Oos-Londen, gekaap is. Die motor was voor 'n motorbandeonderneming geparkeer en Ryan het in die motor bly sit terwyl sy pa by die onderneming ingegaan het. 'n Onbekende man het toe ingeklim en met Ryan in die motor weggery.